
___________________________________________________________________________
Брoj: 401-00-00053/2015-04/4                                      Датум: 23. фебруар 2016. године

На основу члана 34. Закона о слободном приступу информацијама од јавног значаја („Службени гласник РС“, бр.120/04, 54/07, 104/09 и 36/10), члана 156. Закона о државним службеницима („Службени  гласник РС“, бр. 79/05, 81/05, 83/05, 64/07, 67/07, 116/08, 104/09 и 99/14), а у вези са чланом 58. и 59. Закона о заштити података о личности  („Службени гласник РС“, број 97/08 и 104/09,68/12 - одлука УС и 107/12), по овлашћењу Повереника за информације од јавног значаја и заштиту података о личности бр. 021-02-00052/2016-04 од 18. фебруара 2016. године, доносим
  КАДРОВСКИ ПЛАН

ПОВЕРЕНИКА ЗА ИНФОРМАЦИЈЕ ОД ЈАВНОГ ЗНАЧАЈА

И ЗАШТИТУ ПОДАТАКА О ЛИЧНОСТИ

ЗА 2016. ГОДИНУ

Кадровским планом Повереника за информације од јавног значаја и заштиту података о личности за 2016. годину (у даљем тексту Повереник), УТВРЂЕН ЈЕ постојећи број државних службеника и намештеника на дан 16.12.2015. године, као и потребан број државних службеника и намештеника у Служби Повереника у 2016. години. 

1. Постојећи број изабраних лица, државних службеника и намештеника, на дан 16.12.2015. године је: 

изабрана лица:

- повереник

- 2 заменикa повереника,

државни службеници на положају:  

- 7 државних службеника на положају,

државни службеници на извршилачким местима:  

- 54 државних службеника на извршилачком радном месту, на неодређено радно време 

- 4 државнa службеникa на извршилачком радном месту, на одређено радно време, због повећаног обима послова.
Намештеници:

- 2 намештеникa
2. У 2016. години, за извршавање надлежности Повереника, потребно је: 3 изабрана лица и 94 запослена у Служби Повереника, од тога 8 државних службеника на положају и укупно 81 државни службеник  на извршилачким радним местима и 3 намештеника, као и 2 саветника повереника, и то: 

изабрана лица:

- повереник, 

- 2 заменика повереника 

државни службеници на положају:

- 8 државних службеника на положају (1 прве групе положаја, 6 друге групе положаја и 1 треће групе положаја) 

државни службеници на извршилачким местима:  

- 72 државнa службеника високог образовања (најмање 240 ЕСПБ бодова), 
- 2 државна службеника високог образовања (најмање 180 ЕСПБ бодова),
- 7 државних службеника средњег стручног образовања 

намештеници

- 3 намештеника средњег стручнoг образовања.

Напомена: у Служби Повереника систематизовано је једно радно место саветника повереника са 2 извршиоца.

3. Подаци из тачки 1. и 2. овог Предлога, приказани су у Табеларном приказу који чини саставни део Предлога кадровског плана за 2016. годину. 

О  б  р   а  з  л  о  ж  е  њ  е
Правилником о унутрашњем уређењу и систематизацији радних места у Служби Повереника за информације од јавног значаја и заштиту података о личности број  110-00-00004/2014-04 од 4. новембра 2014. године (у даљем тексту Правилник), на који је Одбор за административно-буџетска и мандатно-имунитетска питања Народне скупштине дао сагласност актом 21 број 02-4056/14 од 21.  новембра 2014. године, а који је ступио је на снагу 2. децембра 2014. године, у Служби Повереника систематизована су  радна места за 94 запослена (од тога  92 државна службеника на положају, државни службеници и намештеници и 2 саветника повереника).
За остваривање надлежности утврђених Законом о слободном приступу информацијама од јавног значаја и Законом о заштити података о личности, планирано је да Повереник у 2016. години има пун број запослених према систематизацији односно  94 запослених (92 извршиоца и 2 саветника повереника), без лица која бира Народна скупштина (повереник и два заменика Повереника). 

Приликом процене броја запослених имало се у виду:

-  да је чланом 81. Закона о потврђивању споразума о стабилизацији и придруживању између европских заједница и њихових држава чланица, са једне стране и Републике Србије са друге стране ("Службени гласник РС"-Међународни уговори број 83/2008) прописано  да ће Србија ускладити своје законодавство које се односи на заштиту личних података са комунитарним законодавством и осталим европским и међународним прописима о приватности, након ступања на снагу овог споразума Србија ће формирати једно или више независних надзорних тела са довољно финансијских и људских ресурса како би ефикасно надзирала и гарантовала примену националног законодавства о заштити личних података. Странке ће сарађивати у испуњењу овог циља.


 Из изнетог проистиче да је Република Србија преузела обавезу да се Поверенику  обезбеде довољна финансијска средства и потребни људски ресурси. 
 Да су Акционим планом за спровођење Националне стратегије за борбу против корупције у републици Србији за период од  2013. до 2018. године („Службени гласник РС“број 79/13) у IV области - Превенција корупције, одређени  циљеви:


4.3  Обезбеђена транспарентност у раду органа јавне власти и мера 4.3.2. јачање капацитета Повереника за информације од јавног значаја и заштиту података о личности са активностима; израда анализа потреба са препорукама (рок 6. месеци); запослен нови кадар у складу са препорукама (рок 15. месеци), обуке запослених и др; 
4.8. Проширене и прецизиране надлежности и унапређени кадровски капацитети и услови рада Агенције за борбу против корупције, Заштитника грађана, Повереника за информације од јавног значаја и заштиту података о личности и Државне ревизорске институције  и мера формулисање анализе  потреба са препорукама у року од три месеца од усвајања акционог плана.

С тим у вези, Повереник је актом број 021-01-223/2013-04  од  5. децембра 2013. године, у циљу спровођења активности из Акционог плана  за спровођење Националне стратегије за борбу против корупције, доставио Влади, Министарству правде и државне управе и Министарству финансија предлог за проширење и прецизирање надлежности и унапређе кадровских капацитети и услови рада, који обухвата и повећање броја извршилаца у Служби Повереника по планираној динамици. Овим дописом планирано је да до краја  2015. године Служба Повереника има пун број извршилаца према важећем акту о систематизацији радних места, дакле 94 извршиоца. 
Акциони план за поглавље 23 -  у оквиру приступних преговора Републике Србије са Европском унијом који је Влада Републике Србије усвојила 23.10.2015. године, Закључком 05 Број 337-11484/2015. године, у оквиру две активности предвиђа јачање капацитета Повереника (2.2.5.3. у оквиру препоруке за побољшање правила слободног приступа информацијама од јавног значаја и њихово провођење у пракси - трошкови непознати у овом тренутку и  3.11.1.3. у  оквиру препоруке Осигурати уставну и легистативну усклађеност са правним тековинама ЕУ у области заштите података -планирана финансијска срества у износу од 880.785. еура за период 2015. до 2019. године).

Поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину Народна скупштина је донела Закључак чијом тачком 5. је поново указала Влади на обавезу да што пре створи услове за пуну самосталност у раду Повереника, обезбеђивањем одговарајућих просторних и других материјалних услова, како би повереник своја овлашћењау заштити и унапређењу људских права и слобода у овој области могао да врши у пуном капацитету ("Службени гласник РС" број 60/2014). 
На захтев Министарства правде Повереник је дописом број 337-00-0020/2014-04 од 30. октобра 2014. године овом министарству доставио планирани обим повећања броја запослених у Поверенику до 2018. године а ради прецизирања активности и индикатора у нацрту Акционог плана за придруживање Европској Унији, за поглавље 23, активност усмерена ка повећању капацитета Повереника. У наведеном допису такође је планирано да до краја  2015. године Служба Повереника има пун број извршилаца према Правилнику о унутрашњем уређењу и систематизацији радних места у Служби Повереника, дакле 94 извршиоца. 

Такође у поглављу III. Е Јачање механизама надзора у јавној управи у оквиру Стратегије реформе јавне управе  у Републици Србији ("Службени гласник РС" бр 9/14 и 42/14), између осталог је наведено, да спољну контролу управе, између осталих, врши и Повереник и да постоје значајни проблеми које произилазе из постојећег законског и институционалног оквира за рад независних контролних органа те да се у овој фази реформе посебна пажња мора посветити обезбеђивању различитих услова, правних, политичких, организационих, материјалних и просторних које ће унапредити положај и рад независних контролних органа. 

 Такође након ступања на снагу Закона о начину одређивања максималног броја запослених у јавном сектору при оцени потребног броја запослених у Служби Повереника,  имале су се у виду и одредбе члана 3. овог Закона, које се односе на начела одговорног фискалног управљања, рационалности, функционалности и ефикасности. У оквиру начела одговорног фискалног управљања цењено је да је  Финансијским планом Повереника за 2015.годину са пројекцијама за 2016. и 2017. годину, предложено да Повереник на крају 2015.године има 83 запослена. Такође је планирано да на крају 2016. године Служба Повереника треба да достигне максималан број запослених по Правилнику о унутрашњем уређењу и  систематизацији радних места у Служби Повереника, односно 94 запослена. С тиму вези у Буџету Републике Србије  за 2015. годину Поверенику су опредељена средства за плате која обезбеђују да на крају 2015. године има 83 запослена са чиме се сагласило и Министарство финансија актом број 112-01-00027/2015-03 од 04.05.2015. године изјашњавајући се на Кадровски план Повереника за 2015. годину. У Буџету Републике Србије за 2016. годину,  Поверенику су одобрена средства за 94 запослена.


Повереник је на основу члана 5. и 30. став 3. Закона о начину одређивања максималног броја запослених у јавном сектору ((Службени гласник РС( број 68/15), актом број 112-00-0019/2015-04 од 12. октобра 2015. године,  Народној скупштини - Одбору за административно-буџетска и мандатно-имунитетска питања, доставио предлог да Стручна служба Повереника за информације од јавног значаја и заштиту података о личности има  94 запослена. 


Служба Повереника тренутно има 64 државна службеника и намештеника на неодређено време што је око 68 % од броја извршилаца предвиђених Правилником о унутрашњем уређењу и систематизацији радних места Повереника. Повереник је у октобру 2015. године спровео јавни конкурс за  пријем још 7 извршилаца (по закључку Одбора за административно-буџетска и мандатно-имунитетска питања, број 112-4283/14 од 1. децембра 2014. године). Решења за пријем ових извршиоца у Службу Повереника правоснажна су од 17. новембра 2015. године, с тим што су у међувремену, након доношења нацрта кадровског плана ступили на рад (закључно са 30. новембром 2016. године). Такође, након доношења нацрта кадровског плана за 2016. годину, на основу споразума о преузимању у  Службу повереника преузет је један државни службеник, 9. децембра 2015. године, тако да Служба Повереника тренутно има 64 извршиоца. Овај број запослених је још увек мањи од броја запослених који је био предвиђен кадровским планом за 2013. годину.

 
Број предмета који прима Служба Повереника и даље има тенденцију раста (око 500 а у појединим месецима и до 800 предмета у приступу информацијама и до 300 предмета у заштити података о личности). Због изнетог, као и због преузетих обавеза Републике Србије и зацртаних циљева у стратегијама неопходно је у наредном периоду извршити пријем потребног броја извршилаца како би се послови из делокруга Повереника несметано обављали.       
Све напред изнето указује да постоје релевантна документа из којих неспорно прозилази и обавеза да се ојачају кадровски  капацитети Повереника. 


Полазећи од преузетих међународних обавеза Републике Србије, одредби стратегиских докумената, одредби закључака Народне скупштине  а нарочито имајући у виду Закон о начину одређивања максималног броја запослених у јавном сектору  и начело одговорног фискалног управљања, рационалности, функционалности и ефикасности, повереник је оценио да је неопходно да се  у Служби Повереника у 2016. години попуни укупан број запослених по акту о систематизацији радних места, односно 94 запослена (92 државна службеника и намештеника и 2 саветника повереника), без лица која бира Народна скупштина (повереник и два заменика повереника) и да се обезбеде потребна финансијска срестава за пријем потребног броја извршилаца према динамици датој Предлогом финансијског плана Повереника за 2016. годину. Дописом Министарства финансија број 011-00-01486/2015-04 од 19. фебруара 2016. годинесе Поверенику је дата сагласност на предложени потребан број извршилаца у 2016. години,  94 запослена.

